text: Fordobling af hjemløse i Vejle
  11 juni 2015 kl. 07.39
  På bare et år er antallet af hjemløse i Vejle steget fra 45 til 91.
  Det er især de unge vejlensere, der bliver ramt af hjemløshed. Det skriver Lokalavisen Vejle. Det er Cafe Parasollen, der har talt de hjemløse i Vejle som et bidrag til en landsdækkende rapport.
  - Folk tror ikke, at den slags foregår lige her i lille, smukke Vejle. Men det gør det. Og det bliver værre og værre, siger Sanne Bjerggård, der er social mentor på caféen, til Lokalavisen Vejle.
  Selvom det registrerede antal hjemløse i Vejle er fordoblet på bare et år, forventer medarbejder på caféen, at der er flere. De bliver bare ikke talt.
  - Nutidens hjemløshed ser ikke altid ud, som det gjorde i gamle dage. Mange hjemløse overnatter på skiftende bekendtes eller fremmedes sofaer, indtil det kommer til at gå dem endnu værre, siger mentor INger Heeddegård.
  Rapporten om hjemløse i Danmark, der udgives af Socialforskningsinstituttet, udkommer til august.
  